አየር መንገዱ ዓለም አቀፍ የሲቪል አቪየሽን ሲምፖሲየምን ያስተናግዳል
የኢትዮጵያ አየር መንገድ አራተኛውን የዓለም አቀፍ የሲቪል አቪየሽን ሲምፖሲየም ከሚያዚያ 3 አስከ 5፣2009ዓ.ም. በአዲስ አበባ እንደሚያስተናግድ ተገለጸ፡፡ዛሬ በአየር መንገዱ በሰጠው ጋዜጣዊ መግለጫ ላይ እንደተመለከተው በሲምፖሲየሙ ከ500 በላይ ተሳታፊዎች ከሁሉም የዓለም ክፍሎች ይገኛሉ፡፡የአየር መንገዱ ዋና ሥራ አስኪያጅ አቶ ተወልደ ገብረማርያም ለጋዜጠኞች በሰጡት መግለጫ ሲምፖሲየሙ በአፍሪካ ምድር ሲዘጋጅ ለመጀመሪያ ጊዜ እንደሆነ ገልጸዋል፡፡ሲምፖሲየሙ በሚካሁዱባቸው ቀናትም አዲሱና ዘመናዊው የካርጎ ተርሚናል እንደሚመረቅ ታውቋል፡፡ ተርሚናሉ በዓመት አስከ 650 ሺህ ቶን ዕቃ በማጓጓዝ የአፍሪካ የካርጎ ማዕከል እንደሚሆንም አቶ ተወልደ አክለው ገልጸዋል፡፡አየር መንገዱ 95 ዓለም አቀፍ መዳረሻዎችና 20 የሀገር ውስጥ የበረራ መዳረሻዎች አሉት፡፡ በዓለም አቀፉ ደረጃም በቅርቡ ሰባት መዳረሻዎች አየር መንገዱ በቅርቡ እንደሚበርም ተመልክቷል፡፡በጋዜጣዊ መግለጫው ላይ እንደተገለጸው አየር መንገዱ ከግማሽ ቢሊየን ዶላር በላይ በመመደብ የመሰረተ ልማት ግንባታ ሥራዎችን እያከናወነ ነው፡፡ 371 መኝታ ቤቶች ያሉት የሆቴል ግንባታም 40 በመቶው እንደተጠናቀቀና በአንድ ዓመት ጊዜ ውስጥ አገልግሎት መስጠት እንደሚጀምር ተገልጿል፡፡በአፍሪካ ግንባር ቀደሙ የአፍሪካ አቪዬሽን ግሩፕ ለመሆን የተነሳው የኢትዮጵያ አየር መንገድ፣ በአሁኑ ወቅት በየዓመቱ የ25 በመቶ ዕድገት እያስመዘገበ ይገኛል፡፡የኢትዮጵያ አየር መንገድ ባለፈው በጀት ዓመት 6 ቢሊየን ብር እንዳተረፈ ዋልታ ኢንፎርሜሽን ማዕከል ዘግቧል፡፡